Mere handling og mere åbenhed om magtmisbrug og seksuelle krænkelser. Sådan lyder kravet fra en gruppe studerende på Det Kongelige Danske Kunstakademi i en mail sendt ud til hele akademiet. Mailen er en reaktion på en sag, som ifølge ledelsen har »karakter af sexchikane«.

»Der skal tages nogle afgørende og konstruktive skridt hen imod en ny kultur på akademiet, og vi vil hermed opfordre til en åben snak på hele institutionen om magtmisbrug og krænkelser«, skriver de studerende i mailen, som Politiken har set.

Ledelsen har i en intern mail erkendt, at der er problemer med arbejdsmiljøet. 1. juni skrev rektor Sanne Kofod Olsen til studerende og ansatte, at hun var blevet bekendt med »beretninger om handlinger, der er foregået på kunstakademiet inden for de seneste år, og som har karakter af sexchikane og seksuelle krænkelser«.